Кхъухьлъатэ зыщIхэр Нарткъалэ зэхуешэс
«РИА-Новости» хъыбарегъащIэ IуэхущIапIэм щыгъуазэ дызэрищIымкIэ, Къэбэрдей-Балъкъэрым жэпуэгъуэм и 7-м къыщыщIэдзауэ махуищкIэ щекIуэкIащ Авиамодельнэ спортымкIэ урысейпсо чемпионат.
Къэралым и лъэныкъуэ псомкIи къикIа спортсмен нэхъ лъэщ дыдэхэу 140-рэ къызрагъэблэгъа мы зэхьэзэхуэ гъэщIэгъуэныр щызэхашар Нарткъалэщ. Утыку кърахьапхъэр планеркIэ зэджэ, двигатель зимыIэ кхъухьлъатэхэрт. Зэпеуэм хэтыну дэтхэнэ зыми езым и кхъухьлъатэр къигупсысу, зэпкърилъхьэу, зэрыхъукIэ нэхъ IэкIуэлъакIуэу игъэлъэтэну и къалэнт.
Къэбэрдей-Балъкъэрым дежкIи, Нарткъалэ хуэдэ къалэ цIыкIум дежкIи пщIэшхуэщ апхуэдиз цIыху зыхэт зэпеуэ щхьэпэ ирагъэкIуэкIы- ну Iэмал зэрагъуэтар. Мы чемпионатым къыхэжаныкIахэр 2021 гъэм Франджым щызэхашэну дунейпсо зэхьэзэхуэм ягъэкIуэнущ. ТекIуэныгъэр зылъысынур, зэрыжытIащи, «свободнолетающие модели» зы-фIаща, езыхэм зэпкъралъхьэжа я кхъухьлъатэхэр нэхъ Iэзэу зыгъэлъэтэфхэрщ.
Зэпеуэр къызэзыгъэпэщахэм Iуэхум кърихьэлIахэр уз зэрыцIалэм щыхъума хъун папщIэ, ящIапхъэу зыри къагъэнакъым. Дэтхэнэ зы спортсменри чемпионатым хэтыну хуит щащIар коронавирус къызэремыузымкIэ щыхьэт тхылъ къыIэрыхьэжа нэужьщ.
Чэрим Марианнэ.
